**ԴՐԱՄԱՇՆՈՐՀԱՅԻՆ ՄՐՑՈՒՅԹԻ ՀՐԱՎԵՐ**

ՀՀ կրթության, գիտության, մշակույթի և սպորտի նախարարությունը «Կրթության որակի ապահովում» ծրագրի «Ֆինանսական գրագիտության, ձեռնարկատիրական հմտությունների զարգացման, մասնագիտական կրթության վերաբերյալ հեռուստահաղորդաշարերի, սոցիալական հոլովակների և կարճամետրաժ խաղարկային ֆիլմերի պատրաստում» միջոցառման շրջանակում կազմակերպություններին հրավիրում է մասնակցելու դրամաշնորհային մրցույթի:
**Դրամաշնորհի տրամադրման նպատակն է՝**

* նպաստել քաղաքացիական, հանրային և մշակութային արժեհամակարգի ձևավորմանը,
* հանրության շրջանում կարևորել կրթության, գիտելիքի ու մրցունակ մասնագիտություն ստանալու նշանակությունը,
* զարգացնել քաղաքացիների բիզնես հմտությունները,
* մեծացնել գործարարությամբ զբաղվելու գրավչությունը,
* ամրապնդել աշխատելով բարիք ստեղծելու, սեփական ուժերով և գիտելիքներով բարեկեցության հասնելու վստահությունը,
* խթանել քաղաքացիների նախաձեռնողականությունը սեփական սոցիալական վիճակի ու բարօրության ապահովման առումով,
* ձևավորել լավատեսություն ապագայի նկատմամբ։

**Մրցույթի մասնակիցներին ներկայացվող պահանջներն են՝**

* կազմակերպության կանոնադրությունը, գրանցման վկայականը,
* տեղեկատվության կազմակերպության՝ ֆիլմեր արտադրելու փորձառության վերաբերյալ (նկարահանած ֆիլմերի օրինակներ և հղումներ)
* ստեղծագործական խմբի մասնագիտական փորձի և գործունեության մասին հավաստող փաստաթղթեր (CV, դիպլոմ, վկայական, հավաստագիր) և կատարված աշխատանքների հղումներ
* նախկինում ՀՀ ԿԳՄՍՆ դրամաշնորհների մասնակցության վերաբերյալ տեղեկատվություն,
* տեղեկանք ՊԵԿ-ից՝ հարկային պարտավորություններ չունենալու վերաբերյալ:

4-6 րոպե տևողությամբ կարճամետրաժ խաղարկային մեկ ֆիլմի համար նախատեսվում է տրամադրել առավելագույնը 8.4 միլիոն դրամի չափով դրամաշնորհ՝ ներառյալ ԱԱՀ։ Ներկայացվող ֆիլմի բովանդակությունը պետք է բխի ծրագրի վերը նշված նպատակներից։ Կազմակերպությունը կարճամետրաժ խաղարկային ֆիլմի վերաբերյալ տեղեկատվություն պետք է ներկայացնի համաձայն հայտաձևի։ Մինչև ֆիլմը պատվիրատուին հանձնելը, դրամաշնորհը շահած կազմակերպությունը հանձնաժողովի համար պետք է կազմակերպի նախնական տարբերակի շնորհանդես, փակ դիտում։ Ներկայացրած առաջարկությունները կազմակերպությունը հնարավորության դեպքում պետք է հաշվի առնի հնգօրյա ժամկետում։

**Դրամաշնորհային մրցույթի անցկացման պայմանները՝**

Հայտը և կցվող փաստաթղթերը ներկայացվում են հայերեն՝ կնքված և ստորագրված ծրարով, որի վրա նշվում է ընկերության անվանումը: Ծրարում պետք է ներառվեն փաստաթղթերի բնօրինակները և փաթեթի սկանավորված տարբերակը՝ էլեկտրոնային կրիչով: Մասնակիցը նույն մրցույթին չի կարող ներկայացնել մեկից ավելի հայտ: Հայտերն ընդունվում են 2020 թվականի մայիսի 12-ից մինչև հունիսի 12-ը ներառյալ ժամը 10։00-ից մինչև 17:00-ն, ՀՀ կրթության, գիտության, մշակույթի և սպորտի նախարարությունում (ք. Երևան, Կառավարական 2-րդ տուն, Վ. Սարգսյան 3, 705 սենյակ, 7-րդ հարկ)։ Խնդրում ենք ներկայանալ անձնագրով՝ նախապես զանգահարելով 010-59-96-69 հեռախոսահամարով: Մրցութային փաստաթղթերի վերաբերյալ պարզաբանում ստանալու համար կարող եք դիմել մրցութային հանձնաժողովի քարտուղար Գայանե Աբասյանին` gayane.abasyan@escs.am: Հայտերը գրանցվում են առանձին գրանցամատյանում` ըստ ստացման հերթականության` ծրարի վրա նշելով գրանցման համարը, տարեթիվը, ամիսը, ամսաթիվը և ժամը: Քարտուղարը մասնակցին տալիս է հայտն ընդունելու մասին տեղեկանք: Սահմանված կարգի պահանջներին ոչ համապատասխան ներկայացված հայտերը, ինչպես նաև ժամկետը լրանալուց հետո տրված հայտերն առանց բացվելու մերժվում են և վերադարձվում: Մասնակիցը մինչև հայտերը ներկայացնելու վերջնաժամկետի ավարտն իրավունք ունի փոխելու կամ հետ վերցնելու իր հայտը: Հայտը փոփոխվում է ծրարի վրա ավելացնելով «փոփոխում» բառը:

Հայտերը բացվում են սահմանված ժամկետում հանձնաժողովի` հայտերի բացման նիստում հունիսի 22-ին: Հայտերը գնահատվելու են` ըստ մասնակիցներին ներկայացված պահանջների։ Հանձնաժողովի 7 անդամները հայտերի բացման նիստում մրցույթի հրավերով սահմանված կարգով գնահատում են հայտերը, համապատասխան թերթիկներում նշումներ կատարում և իրենց ստորագրություններով մեկական օրինակ փոխանցում հանձնաժողովի քարտուղարին: Մրցույթի արդյունքներն ամփոփվում են հանձնաժողովի անդամների ներկայացրած գնահատման թերթիկների հիման վրա: Գնահատումը կազմակերպվելու է ըստ հետևյալ չափորոշիչների՝

* գեղարվեստական արժեք
* սցենարի համապատասխանություն առաջադրված նպատակներին
* դրամաշնորհի բյուջեի հիմնավորվածություն
* հեռարձակման ու տարածման հնարավորություն։

Հանձնաժողովը հաստատում է այն կազմակերպությունների ցանկը, որոնց հետ կարող է կնքվել դրամաշնորհի տրամադրման պայմանագիր։ Ֆիլմերը կհամարվեն ընդունված, եթե ներկայացված սցենարի ու վերջնական արտադրանքի բովանդակությունների միջև էական տարբերություններ չլինեն։

Մրցույթը համարվում է չկայացած է, եթե

ա) հայտերից ոչ մեկը չի համապատասխանում հրավերի պահանջներին ու պայմաններին,

բ) չի ներկայացվում որևէ հայտ,

գ) ՀՀ կառավարության 2003 թվականի դեկտեմբերի 24-ի N 1937-Ն որոշմամբ հաստատված դրամաշնորհների տրամադրման կարգի 34-րդ կետով նախատեսված դեպքերում պետական մարմնի ղեկավարը չի հաստատում հանձնաժողովի որոշումը:

Հայտադիմումը, ինչպես նաև դրան կցվող նախահաշիվն ու ծրագրի իրականացման ժամանակացույցն անհրաժեշտ է ներկայացնել ըստ հետևյալ ձևաչափերի, ստորև նաև պայմանագրի օրինակելի ձևը․

[Հայտաձև](3.Haytshortfilm%2B.docx)

[Ժամանակացույց](4.Jamanakacuycshortfilm%2B.xlsx)

[Նախահաշիվ](5%E2%80%A4Naxahashivshortfilm%20.xls)

[Պայմանագրի նախագիծ](6.Paymanagirshortfilm%2B.docx)